

Medzinárodná vedecká konferencia: Interkultúrny dialóg a transformácia hraníc.

Číslo žiadosti: DPO/23/1003
Číslo spisu: 06259/2023/OPR
Žiadateľ: Prešovská univerzita v Prešove (17070775)
Akcia/projekt: Interkultúrny dialóg a transformácia hraníc
Dátum konania: 15.2.2023 - 15.11.2023
Miesto konania: Gréckokatolícka teologická fakulta Prešovskej univerzity v Prešove
Dotačná schéma: Výzva predsedu PSK
Rozpočtový program: 2.3 - KULTÚRA - bežné výdavky

V čoraz viac poprepájanom svete sa objavujú nové formy transformácie hraníc, kde významnú úlohu zohráva interkultúrny dialóg. Súčasný proces transformácie hraníc presahuje zmeny fyzických hraníc rôzneho druhu, nakoľko zahŕňa zmenu myslenia a podporu empatie i solidarity. Finančná a migračná kríza, pandémia covid-19 a vojna na Ukrajine naliehavo zdôrazňujú hlboký zmysel cezhraničnej spolupráce a posilňovania spolupatričnosti.

Katedra filozofie a religionistiky Gréckokatolíckej teologickej fakulty Prešovskej univerzity v Prešove v dňoch 9. až 11. júna 2023 usporiadala medzinárodnú vedeckú konferenciu s názvom „Interkultúrny dialóg a transformácia hraníc“. Konferencia bola organizovaná v spolupráci s Inštitútom pre výskum hodnôt a filozofie na Americkej katolíckej univerzite vo Washingtone, D.C., USA. Realizáciu konferencie iniciovala profesorka Dr. Hu Yeping, výkonná riaditeľka uvedeného inštitútu.

Konferenciu otvoril a viedol vedúci Katedry filozofie a religionistiky Pavol Dancák. S pozdravným slovom vystúpil prvý prorektor Prešovskej univerzity Gabriel Paľa, v zastúpení vladyku Petra sa prihovoril delegát ad omnia Ľubomír Petrík a napokon účastníkov konferencie pozdravil aj dekan Gréckokatolíckej teologickej fakulty Peter Šturák. Úvodnú prednášku mal William A. Barbieri, riaditeľ McLeanovho centra pre štúdium Kultúry a hodnôt Americkej katolíckej univerzity vo Washingtone, D.C., USA.

V prvom bloku prednášok vystúpil profesor z Pápežskej Gregorovej univerzite v Ríme a predseda Svetovej konferencie filozofických inštitútov katolíckych univerzít João J. Vila-Chã SJ, ktorý analyzoval súčasné chápanie hraníc ako fyzických demarkačných línií, ale aj ako sociálnych, kultúrnych, náboženských a psychologických diferenciácií. Profesor Władysław Zuziak z Krakowa, bývalý rektor Pápežskej univerzity Jána Pavla II. v Krakove a dekan Filozofickej fakulty, analyzoval unifikačné tendencie v Európe, ale aj benefity plynúce z poznania rozdielností. Profesor Krzysztof Wielecki z Pápežskej akadémie sociálnych vied vo Vatikáne hovoril o sociologickom skúmaní kultúrnych rozdielov spojených s geografickými ohraničeniami. Na záver prvého bloku prednášok univerzitný docent Jurij Popovič z GTF PU uviedol výstavu vlastných fotografií o tragických dôsledkoch odmietania medzinárodne akceptovaných hraníc medzi Ukrajinou a Ruskom. Zároveň predstavil aj medzinárodné úsilie poskytovania humanitárnej pomoci obetiam vojnového konfliktu. Po prestávke vystúpil dekan Teologickej fakulty v Košiciach Katolíckej univerzity v Ružomberku docent Radoslav Lojan s analýzou Steindhardtovej koncepcie sociálneho usporiadania a profesor Krzysztof Mech z Inštitútu religionistiky Jagellovskej univerzity v Krakove, ktorý predstavil tri výzvy hermeneutiky Iného.

Popoludňajší blok otvoril profesor Ioan Dura z Teologickej fakulty Ovidiovej Univerzity v Konstante v Rumunsku s prednáškou o rekonštrukcii architektúry náboženskej rozmanitosti a význame hraníc v súčasnej spoločnosti. Doktor Adam Żaliński z  Inštitútu interkultúrnych štúdií Jagellovskej univerzity v Krakove reflektoval kultúrne a náboženské dedičstvo v kontexte vytvárania a premien chápania funkcie hraníc. Dekanka Fakulty sociálnych vied Akadémie v Lomži profesorka Sylwia Jaskuła-Korporowicz a profesor Leszek Korporowicz z Jagellovskej univerzity v Krakove predstavili výzvu prekračovania hraníc a limitov ako kultúrne dedičstvo stredoeurópskeho priestoru. Docentka Katarína Valčová, prodekanka Evanjelickej bohosloveckej fakulty Univerzity Komenského v Bratislave vystúpila s prednáškou o kritickom posúdení konceptu „Panorthosia“ ako možného a účinného princípu medzikultúrneho dialógu. Záver prvého dňa konferencie patril košickému eparchiálnemu arcibiskupovi a profesorovi Cyrilovi Vasiľovi, emeritnému rektorovi Pápežského východného inštitútu v Ríme a dekanovi Fakulty východného cirkevného práva, ktorý analyzoval postavenie gréckokatolíckej cirkvi medzi meniacimi sa hranicami a kultúrami v strednej Európe. Po každom bloku prednášok nasledovala bohatá a inšpiratívna diskusia, čo vyústilo do konsenzuálneho predlženia rokovania konferencie. Na záver prvého dňa konferencie aktívny účastníci absolvovali večernú prehliadku historickej expozície Gréckokatolíckeho arcibiskupského úradu v Prešove, Katedrály svätého Ján Krstiteľa a krypty. Výklad o historických reáliách Gréckokatolíckej cirkvi na Slovenku podal ICLic. Jarko Pasok, súdny vikár Prešovskej achieparchie.

Prednáška profesora Michala Valča z Evanjelickej bohosloveckej fakulty UK v Bratislave o aktuálnych výzvach transhumanizmu pre interkultúrny dialóg otvorila druhý deň konferencie. So záujmom bola prijatá aj prednáška docenta Marcela Mojzeša z GTF PU, v ktorej predstavil teológiu vtelenia ako kresťanský základ interkultúrneho dialógu a transformácie hraníc. Docentka Mária Kardis, prodekanka GTF PU, a profesor Kamil Kardis, člen Katedry filozofie a religionistiky GTF PU, predstavili štúdiu o amorálnom archetype „večného dieťaťa“ Michela Maffesoliho v perspektíve kultúrnych zmien v strednej Európe. Pedagogické skúmanie v podmienkach pohraničia a premeny interkultúrneho vzdelávania zaujímavo prezentoval profesor Marek Rembierz z Inštitút Pedagogiky Sliezskej univerzity v Katoviciach. Profesor William A. Barbieri z Americkej katolíckej univerzity vo Washingtone D.C. vo svojom príspevku analyzoval význam konštitutívnej spravodlivosti pri transformácii hraníc a podpore spolupráce, pričom zdôraznil percepciu ľudskej dôstojnosti a ľudských práv.

V čase obedňajšej prestávky si účastníci vypočuli duchovné piesne východného obradu v podaní  Chrámového zboru sv. Jozefa pri Bazilike minor v Michalovciach pod vedením dirigentky MUDr. Márie Gofusovej.

Po obedňajšej prestávke vystúpil profesor Pavol Dancák s prednáškou, v ktorej alúzia termínu krakovského filozofa Józefa Tischnera „ľudia z úkrytu“ vytvorila základ pre reflexiu aktuálnych predpokladov transformácie hraníc. Profesor Daniel Slivka, člen Katedry historických vied GTF PU predstavil forenzný výskum a analýzu multikultúrnej diverzity na Slovensku. Docentka Sandra Zákutná, riaditeľka Inštitútu filozofie na Filozofickej fakulte Prešovskej univerzity v Prešove a profesor Rudolf Dupkala, emeritný dekan Filozofickej fakulty Prešovskej univerzity, predstavili interkultúrny a internáboženský dialóg v kontextoch axiologického pluralizmu s dôrazom na dialóg kresťanstva s judaizmom a islamom. V záverečnom bloku zazneli dve prednášky reflektujúce skúsenosť ázijskej proveniencie. Doktorka Do Thi Kim Hoa z Vietnamskej akadémie spoločenských vied v Hanoi hovorila o kultúrnych premenách tradičnej vietnamskej dedinskej v podmienkach globálnej integrácie a profesorka Hu Yeping z Inštitútu pre výskum hodnôt a filozofie vo Washingtone D.C. predstavila kontext ázijskej skúsenosti z integráciou kultúr. Po záverečnej diskusii účastníci navštívili historické centrum mesta, Konkatedrálu sv. Mikuláša a pomník obetiam Caraffovho súdu, pri ktorom sa v roku 1995 zastavil aj pápež Ján Pavol II. a zotrval v krátkej modlitbe. Téma interkultúrneho dialógu a transformácie hraníc výrazne rezonovala v mysliach účastníkov aj pri pamätnej tabuli na pobyt Jana Amosa Komenského v Prešove.

Posledný deň konferencie bol vyhradený pre diskusiu priamo na štátnej hranici vo Vysokých Tatrách, ktoré svojou majestátnou krásou a nádherou nerozdeľujú, ale spájajú ľudí dobrej vôle.

Realizáciou konferencie sa práca na aktuálnej téme nekončí. Príspevky po zapracovaní pripomienok, ktoré zazneli v diskusii a po recenznom konaní budú publikované v Inštitúte pre výskum hodnôt a filozofie na Americkej katolíckej univerzite vo Washingtone v sérii „Cultural Heritage and Contemporary Change“. Prešovská konferencia je súčasťou série prípravných podujatí na konferenciu „Discerning Bounderies: Philosophy across Cultures“, ktorá sa uskutoční 29. – 31. júla 2024 v Ríme. Konferencia je súčasťou riešenia grantového projektu KEGA 042PU-4/2022 „Zvyšovanie praktických zručností študentov vysokých škôl v oblasti interkultúrneho vzdelávania prostredníctvom vytvárania a rozvoja Learning Management System. Podujatie podporil Prešovský samosprávny kraj.